C 263/4
SK
Úradný vestník Európskej únie
26.7.2023
Ako prirodzení partneri v dátovom priestore zohrávajú na vnútroštátnej úrovni a na úrovni Únie kľúčovú úlohu štatistické orgány, ktoré bezplatne sprístupňujú oficiálnu štatistiku, podporujú interoperabilitu v rámci štatistických oblastí a medzi nimi a umožňujú opätovné používanie existujúcich údajov na tvorbu inovatívnej alebo rozšírenej oficiálnej štatistiky, prípadne podporujú potreby regulačného oznamovania.
Lepšia, individualizovanejšia a udržateľnejšia ponuka cestovného ruchu sprevádzaná dôslednými podpornými politickými opatreniami na vnútroštátnej, regionálnej a miestnej úrovni je kľúčom k tomu, aby Európa zostala inovatívnym a udržateľným spôsobom najnavštevovanejšou turistickou destináciou na svete, a ako sa podrobnejšie vysvetľuje ďalej, dátový priestor pre cestovný ruch to môže umožniť.
Údaje môžu pomôcť identifikovať, merať a zlepšovať vplyv cestovného ruchu na udržateľnosť.
Môže ísť napríklad o údaje o spotrebe energie v hoteloch, certifikáty pre energiu z obnoviteľných zdrojov, spotrebu vody a spracovanie odpadových vôd.
Nástroje na vysledovanie agropotravinárskych výrobkov môžu prípadne podporiť miestne dodávateľské reťazce, čím sa zníži vplyv odvetvia obnovy na životné prostredie a zároveň sa podporí vidiecky cestovný ruch.
Ďalším príkladom výhod spoločného využívania údajov v rôznych oblastiach a sektoroch je interoperabilita medzi európskym dátovým priestorom pre cestovný ruch a európskym priestorom pre zdravotné údaje.
Zdieľanie elektronických zdravotných údajov môže byť veľmi užitočné pre cestovateľa aj hostiteľskú krajinu pri plánovaní a navrhovaní primeranej zdravotnej starostlivosti.
Výhody vyplývajúce z rozšíreného zdieľania údajov by tak mali vplyv na celý trh vrátane veľkých platforiem, ktoré sú primárnymi držiteľmi komerčných údajov týkajúcich sa cestovného ruchu.
1.2.
Výzvy spojené so zdieľaním informácií týkajúcich sa cestovného ruchu Odvetvie cestovného ruchu čelí v súvislosti so zdieľaním údajov trom špecifickým výzvam, ktoré treba riešiť pomocou hlavných faktorov umožňujúcich vytvorenie spoločného európskeho dátového priestoru pre cestovný ruch (pozri odsek 2):
1.
Interoperabilita údajov
Navrhovanie, riadenie a ponúkanie zážitkov z cestovného ruchu na účely rozhodovania alebo inovácií si vyžaduje rôzne iné ako osobné údaje.
Charakteristickou črtou odvetvia cestovného ruchu je, že každá oblasť údajov by mohla byť potenciálne užitočná na vytvorenie turistického zážitku (t. j. mobilita, energia, životné prostredie, kultúrne dedičstvo, mestské plánovanie, zdravie atď.), pričom by išlo o kľúčové súbory iných ako osobných údajov mimoriadne zaujímavých pre prevádzkovateľov.
Na základe rozsiahlych konzultácií so zainteresovanými stranami, ktoré Európska komisia uskutočnila v rokoch 2021 až 2023, sa identifikovali súbory údajov, ktoré sú pre prevádzkovateľov mimoriadne dôležité (v závislosti od prípadu použitia a účelu ich zberu): dostupnosť ubytovania a dopyt po ňom; možnosti cestovania a dopyt po nich; environmentálny a sociálny vplyv cestovného ruchu; ponuky a trendy na trhu.
Kľúčovou výzvou je preto zdieľanie a porovnávanie informácií z rôznych zdrojov, pričom sa treba čo najviac vyhnúť prekrývaniu a duplicite, a to v rámci interoperability zdieľanej s inými sektorovými údajmi.
V prípade možnosti by sa mohli preskúmať normy, ktoré sa už používajú a sú rozšírené medzi zainteresovanými stranami (pozri bod 2.3).
2.
Prístup k údajom
Ekosystém cestovného ruchu EÚ nepočíta so spoločnou trhovou platformou: ponuky navrhujú a katalogizujú súkromní prevádzkovatelia, ako aj verejné orgány na národnej, regionálnej a miestnej úrovni, čo vytvára rozmanité, bohaté a viacjazyčné prostredie, a rezervácie sa spravujú prostredníctvom platforiem (veľkých aj malých), ako aj samostatne poskytovateľmi.
Hoci spoločný európsky dátový priestor pre cestovný ruch nevystupuje ako organizátor trhu (t. j. neumožňuje ani necentralizuje rezervácie), môže prevádzkovateľom ponúknuť nástroje na vyhľadávanie informácií (pozri bod 2.2).
3.
Poskytovanie údajov verejnými a súkromnými zainteresovanými stranami
Údaje môžu byť otvorené (napríklad cestovné poriadky, dopravné informácie a informácie o počasí alebo údaje získané z prehliadania webových stránok), ale môžu byť aj súkromné, komerčné a citlivé.
V rozsahu zdieľaných osobných údajov musia všetky zainteresované strany dodržiavať všeobecné nariadenie o ochrane údajov (ďalej len „GDPR“) (8).
Pokiaľ ide o komerčné údaje, ktoré tvoria väčšinu informácií týkajúcich sa rezervácií, cestovania, vyhľadávania na internete a platieb, tie drží malý počet veľkých aktérov, ktorých treba zahrnúť do diskusie o pravidlách upravujúcich prístup k údajom v rámci dátového priestoru.
(8) Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v.
EÚ L 119, 4.5.2016, s. 1).